SKRIFTLIG FORESPØRGSEL P-2753/02

af Isabelle Caullery (UEN) til Kommissionen

(25. september 2002)

Om: Blokering af elektromagnetiske bølger

Kan Kommissionen oplyse nøjagtigt, om det inden for gældende lovgivning, navnlig konsolideret direktiv 89/336/CEE(1) om elektromagnetisk kompatibilitet og henstilling 1999/519/CE(2) om begrænsning af befolkningens eksponering for elektromagnetiske felter, er muligt for en medlemsstat at installere eller tillade installering af systemer, der forhindrer udsendelse af denne form for bølger, navnlig fra relæstationer og mobiltelefoner, på visse særlige steder som f.eks. hospitaler?

(1) EFT L 139 af 23.5.1989, s. 19.

(2) EFT L 199 af 30.7.1999, s. 59.

Svar afgivet på Kommissionens vegne af Erkki Liikanen

(24. oktober 2002)

Det ærede parlamentsmedlem ønsker at vide, om det vil være i overensstemmelse med Rådets direktiv 89/336/EØF af 3. maj 1989 om indbyrdes tilnærmelse af medlemsstaternes lovgivning om elektromagnetisk kompatibilitet og med Rådets henstilling 1999/519/EØF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz), hvis medlemsstaterne tillader markedsføring af udstyr, der forhindrer udsendelse af elektromagnetiske bølger, navnlig fra relæstationer og mobiltelefoner, især på til brug på hospitaler.

Som anført i Kommissionens svar på skriftlig forespørgsel E-2197/02 af Kathleen Van Brempt(1) er anvendelsen af systemer, der forhindrer modtagelse og udsendelse af GSM-signaler, i øjeblikket forbudt i alle medlemsstater. Fællesskabslovgivningen er imidlertid ikke til hinder for, at medlemsstaterne kan tillade sådanne systemer. Eksempelvis har det franske parlament for nylig vedtaget lovgivning, som vil give mulighed for at tillade anvendelse af den slags udstyr i koncerthaller, teatre osv., hvis de nødvendige gennemførelsesforanstaltninger vedtages af den nationale tilsynsmyndighed. Indtil disse foranstaltninger vedtages, er markedsføringen af blokeringssystemer fortsat forbudt i Fællesskabet. Kommissionen har udsendt retningslinjer herom på sit websted(2) (http://europa.eu.int/comm/enterprise/rtte/gener.htm).

Anvendelsen af mobiltelefoner øger klart livskvaliteten, men har også negative bivirkninger, som der skal tages højde for. Utidig anvendelse af mobiltelefoner skaber problemer, og brugerne udviser åbenbart ikke altid den rette adfærd ved f.eks. at undlade at ringe op eller modtage opkald på bestemte steder såsom koncerthaller og teatre. Signaler fra mobiltelefoner kan desuden indvirke forstyrrende på elektronisk udstyr. Mobiltelefoner skal holdes i forsvarlig afstand fra steder, hvor sådant udstyr er sikkerhedskritisk (f.eks. i fly eller på hospitaler).

Kommissionen finder imidlertid, at foranstaltningerne til løsning af disse problemer skal stå i et rimeligt forhold til deres omfang, hvilket indebærer, at blokering måske ikke er den rette løsning. Et generelt kommunikationsforbud ville eksempelvis også forhindre uproblematisk anvendelse af teknologien (såsom elektroniske meddelelser, internetadgang og nødopkald). Det er desuden tvivlsomt, om de systemer, der findes i øjeblikket, kan begrænses til kun at fungere i de områder, de er beregnet på. Det fremgår af den franske tilsynsmyndigheds høringer, at dette volder vanskeligheder.

Med hensyn til, om blokeringssystemer kan begrænse eksponeringen for elektromagnetiske felter, henleder Kommissionen det ærede parlamentmedlems opmærksomhed på, at alle net og mobiltelefoner skal overholde de grænseværdier, der er anbefalet i Rådets henstilling 1999/519/EØF. Installeringen af blokeringssystemer begrænser ikke befolkningens eksponering for elektromagnetiske felter. Faktisk tilfører blokeringssystemer miljøet yderlige elektromagnetisk energi og øger dermed befolkningens eksponering en lille smule.

(1) EFT C 309 E af 12.12.2002, s. 207.

(2) Se: http://www.art-telecom.fr/communiques/communiques/index-030502.htm.